Nastavni predmet: Međunarodna špedicija

Broj časa: 56 i 57.

Nastavna jedinica: FCR i FCT špediterska dokumenta

ŠPEDITERSKA POTVRDA - FCR (Fonwarding agent certificate of receipt)

Špediterska potvrda nema značaj prevoznog dokumenta ali ga zamenjuje.To je potvrda špeditera da je robu primio sa neopozivim nalogom da istu otpremi primaocu ili stavi na raspolaganje primaocu, čime pošiljalac gubi pravo raspolaganja robom. Original ove potvrde služi prodavcu kao osnov za naplatu robe umesto odgovarajućeg transportnog dokumenta. Nalog se može opozvati samo u slučaju, ako se špediteru vrati original potvrde i ako je špediter tada još u stanju da da taj opoziv ili predisponiranje robe može ispuniti. Ova potvrda se najčešće ispostavlja u slučaju prodaje na paritet EXW. Ukoliko je u dokumentovanom akreditivu ugovoren ovaj dokument, u ugovorenoj banci prodavac uz prezentaciju originala potvrde FCR može naplatiti kupoprodajnu cenu za robu naglašenu u potvrdi. Pošto je FCR potvrda predata kupcu, prodavac više ne može da raspolaže sa robom koja je upisana u potvrdi. Formular FCR je zelene boje, a sastoji se iz originala i četri kopije, a kod nas se štampa na tri jezika; nemačkom, engleskom i srpskom. Na poleđini su odštampani Opšti uslovi poslovanja međunarodnog špeditera.

ŠPEDITERSKA TRANSPORTNA POTVRDA - FCT (Fonwarding agent certificate of transport)

To je potvrda špeditera o primljenoj robi (radi prevoza) i obavezi da istu preda u mestu opredeljenja podnosiocu propisno indosiranog originalnog primerka. Ona predstavlja garanciju špeditera primaocu (kupcu) da će roba biti nesmetano otpremljena iz zemlje izvoza, a prodavcu služi kao dokaz o izvršenoj obavezi iz prodajnog ugovora i daje pravo na naplatu robe. FCT je vrednosni dokument i prenosiv je ako je izdat uz klauzulu “TO ORDER”. Formular je žute boje i izdaje se original i četiri kopije a štampa se na nemačkom, engleskom i srpskom jeziku. Ovaj dokument se ređe upotrebljava od FCR, a izdaje se samo kada transportni rizik pada na teret prodavca sve do izručenja robe kupcu.

Nastavna jedinica: FBL špediterska dokumenta

ŠPEDITERSKA TERETNICA - FBL ( FIATA Combined Transport Bill of Lading )

Špediterska teretnica je priznata kao transportni dokument od Međunarodne trgovinske komore 1970. god. kao i u jednoobraznim pravilima i običajima za dokumentarne akreditive. FBL predstavlja kvalitativnu razliku u odnosu na FCR i FCT i odgovornost špediter podiže na nivo odgovornosti za isporuku robe na odredište, odgovornost za rad svih učesnika u transportu i odgovornost za vrednost robe. Izdavanje FBL predstavlja obavezu špeditera da izvrši celokupan transport od mesta prijema do mesta isporuke, raznim transportnim sredstvima. FBL teretnica koristi se pri organizaciji multimodalnog transporta robe. Ovaj dokument je plave boje i prenosiv je, osim u slučaju ako na njemu nije utisnuta primedba “NOT NEGOTIABLE”.

Zadatak:

1. Šta je FCR?

2. Šta je FCT?

3. Šta je FBL?